Diari Oficial de la Generalitat Valenciana


Sumari del DOGV 7965, del 25-01-2017 (2017/564)

RESOLUCIÓ de 23 de gener de 2017, del conseller de Transparència, Responsabilitat Social, Participació i Cooperació, sobre delegació de competències en determinats òrgans de la Conselleria.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7965

Data del DOGV
:   25-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/564


Data del document
:   23-01-2017

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació

RESOLUCIÓ de 23 de gener de 2017, del conseller de Transparència, Responsabilitat Social, Participació i Cooperació, sobre delegació de competències en determinats òrgans de la Conselleria. [2017/564]  
Per mitjà del Decret 7/2015, de 29 de juny, del president de la Generalitat, es van determinar les conselleries en què s'organitza l'Administració de la Generalitat, i està, entre aquestes, la Conselleria de Transparència, Responsabilitat Social, Participació i Cooperació, a la qual van ser assignades les competències en matèria de transparència, responsabilitat social, foment de l'autogovern, participació ciutadana i cooperació al desenvolupament.  
Pel Decret 103/2015, de 7 de juliol, del Consell, es va establir la estructura orgànica bàsica de Presidència i de les conselleries de la Generalitat; i per mitjà del Decret 160/2015, de 18 de setembre, del Consell, es va aprovar el reglament orgànic i funcional de la Conselleria de Transparència, Responsabilitat Social, Participació i Cooperació, posteriorment modificat pel Decret 217/2015, de 27 de novembre, del Consell, i pel Decret 24/2016, de 26 de febrer, del Consell.  
D'acord amb el principi d'eficàcia que regeix l'actuació de les administracions públiques, el volum i la diversitat d'assumptes que han de ser resolts per la persona titular de la Conselleria, en les matèries competència d'aquesta, aconsellen la delegació de l'exercici de part de les seues competències en altres òrgans, a l'efecte d'aconseguir una major agilitat en la gestió dels serveis que té encomanats, la qual cosa ha de redundar directament en benefici, tant dels ciutadans que es relacionen amb aquella, com de la mateixa Administració que d'aquesta manera aconsegueix una major operativitat en el seu funcionament.  
En aquest sentit, per mitjà de les resolucions de 10 i de 30 de setembre de 2015, les dues del conseller de Transparència, Responsabilitat Social, Participació i Cooperació, es van efectuar determinades delegacions de competències en òrgans superiors, centres directius i Secretaria General Administrativa d'aquesta conselleria.  
Després de l'experiència en la gestió, atenent les competències que s'atribueixen a la persona titular d'aquesta conselleria i per a facilitar l'adequada i necessària fluïdesa en l'exercici de les funcions, es considera en aquest moment oportú reordenar per mitjà d'una nova i única resolució, que deixa sense efecte les dos anteriors, la delegació de competències que la persona titular d'aquesta conselleria efectua en els seus òrgans dependents.  
Per això, i de conformitat amb el que estableixen els articles 9 i 10 de la Llei 40/2015, d'1 d'octubre, de règim jurídic del sector públic, i fent ús de les facultats que em confereix l'article 63 de la Llei 5/1983, de 30 de desembre, del Consell, resolc:  
  
Primer. Delegacions en la Sotssecretaria  
Es delega en la persona titular de la Sotssecretaria:  
a) L'exercici de les facultats ordinàries en matèria de contractació administrativa, incloses les incidències derivades de la seua execució, el valor estimat de les quals siga igual o superior a 18.000 euros, l'IVA exclòs, excepte la seua adjudicació, formalització, pròrrogues, modificacions i resolució, dins dels límits legals i pressupostaris, així com els actes de retenció de crèdit, autorització de la despesa, disposició del crèdit, reconeixement de l'obligació i proposta de pagament, de tots els capítols i programes pressupostaris, sense perjuí de les facultats que en aquesta resolució, o en altres disposicions vigents, estiguen delegades o desconcentrades en altres òrgans de la Conselleria, i, en qualsevol cas, les facultats ordinàries en matèria de contractació centralitzada.  
b) La subscripció de documents comptables de tots els programes i capítols de la Conselleria, excepte quan es tracte de contractes menors que es deleguen en les persones titulars de les direccions generals dins del seu àmbit funcional i en els seus corresponents programes pressupostaris, en els termes del resolc segon a).  
c) L'aprovació dels comptes justificatius retuts per comptedants i habilitats.  
d) L'exercici de les competències atribuïdes per la normativa vigent a la persona titular de la conselleria en matèria de personal, inclosa la resolució de reconeixement de la indemnització per residència quan la persona a la qual es reconeix siga la titular de la Conselleria.  
e) La resolució dels procediments administratius de responsabilitat patrimonial que corresponguen a l'àmbit competencial d'aquesta conselleria, així com la resolució dels recursos potestatius de reposició que s'interposen contra els actes administratius dictats en l'exercici d'aquesta facultat delegada, sense perjuí de l'emissió d'informes per l'òrgan o unitat administrativa que corresponga.  
f) Les facultats quant a resolucions, actes i documents comptables en matèria de reconeixement i liquidació d'interessos de demora, sense perjuí de l'emissió d'informes per l'òrgan o unitat administrativa que corresponga.  
g) L'autorització dels actes i propostes de documents comptables derivats de l'execució del pressupost d'ingressos.  
h) L'autorització dels actes i propostes de documents comptables derivats dels moviments extrapressupostaris, tant de cobraments com de pagaments.  
  
Segon. Delegacions en la Sotssecretaria i en les direccions generals  
  
Es delega en les persones titulars de la Sotssecretaria i direccions generals, dins del seu respectiu àmbit funcional i que corresponguen a crèdits consignats en els seus corresponents programes pressupostaris,l'exercici de les competències següents:  
a) Les facultats ordinàries en matèria de contractes menors, així com la retenció de crèdit, l'autorització de la despesa, la disposició del crèdit, el reconeixement de l'obligació, la proposta de pagament i la firma de tots els documents comptables que siguen necessaris. En l'exercici d'aquesta facultat delegada es procurarà donar la màxima publicitat a les licitacions a fi de fomentar la concurrència competitiva i la transparència dels procediments. A aquest efecte, els anuncis de licitació podran publicar-se en el perfil del contractant, i permetrà accedir als plecs o a les condicions de la contractació i fixarà el termini perquè els operadors econòmics presenten les ofertes.  
b) La tramitació dels procediments administratius, exclosa la seua resolució, per a la concessió o denegació de subvencions i transferències corrents o de capital, incloent-hi la retenció de crèdit, l'autorització de la despesa, la disposició de crèdits, el reconeixement de l'obligació, la proposta de pagament, així com qualsevol incidència derivada de la seua tramitació.  
c) La tramitació i resolució dels procediments de revocació, reintegrament i minoració de les ajudes i subvencions.  
d) La facultat d'interpretar, resoldre les incidències i dictar els actes de tràmit qualificats que puguen sorgir com a conseqüència de la tramitació dels expedients de beques per a la realització de pràctiques professionals, així com les facultats de rescissió, acceptació de renúncies i resolució de reintegrament de les quantitats en els supòsits previstos normativament, sense perjuí d'aquelles facultats que en altres disposicions vigents estiguen delegades o desconcentrades en altres òrgans.  
e) La sol·licitud de designació de representant de la Intervenció General per a assistir als actes de recepció en els contractes d'obres, subministraments o serveis adjudicats per la Conselleria, per un import igual o superior a noranta mil euros, de conformitat amb el que preveu l'article 2.1 del Decret 137/2012, de 14 de setembre, del Consell, pel qual es regula la intervenció de la inversió de fons públics.  
f) La facultat d'autoritzar la inscripció i assistència als cursos, jornades, conferències i altres activitats formatives, així com la firma de tots els documents de gestió comptable que requerisca la seua execució, respecte del personal adscrit als respectius programes pressupostaris.  
g) Els actes i documents necessaris per a la tramitació i el pagament de sentències i costes judicials.  
  
Tercer. Delegacions en la Secretaria General Administrativa  
Delegar en la persona titular de la Secretaria General Administrativa d'aquesta conselleria, l'exercici de les atribucions següents:  
a) Respecte al personal de la Conselleria, l'exercici de les competències relatives a la gestió del capítol I de l'estat de despeses, la resolució del qual corresponga al conseller d'acord amb la legislació vigent, inclosa la firma de documents de gestió pressupostària que es requerisquen per a la tramitació de les despeses esmentades.  
b) Respecte del personal adscrit al programa pressupostari 121.80, Direcció i serveis generals, la facultat d'autoritzar la inscripció i assistència als cursos, jornades, conferències i altres activitats formatives, així com la firma de tots els documents de gestió comptable que requerisca la seua execució.  
  
Quart. Règim de suplència  
1. En cas d'absència, vacant o malaltia dels titulars dels òrgans directius de la Conselleria, les competències delegades seran exercides segons el que preveu el reglament orgànic i funcional de la Conselleria de Transparència, Responsabilitat Social, Participació i Cooperació.  
  
2. En cas d'absència, vacant o malaltia de la persona titular de la Secretaria General Administrativa, les competències delegades seran exercides per la persona titular de la unitat administrativa amb funcions en matèria de personal i, si no n'hi ha, per la de contractació.  
  
Cinqué. Constància expressa de la delegació  
Sempre que es faça ús d'aquesta delegació de competències, haurà de fer-se constar expressament aquesta circumstància en la resolució o acte que s'adopte, i es consideraran dictats per l'òrgan delegant, sense que càpia la delegació de competències delegades.  
  
Sisé. Avocació i revocació  
1. Les delegacions de competències que s'efectuen a través de la present resolució s'entenen sense perjuí que en qualsevol moment la persona titular de la Conselleria puga avocar el coneixement i resolució de tots els assumptes que estime oportuns, en els termes i amb els requisits que estableix l'article 10 de la Llei 40/2015, d'1 d'abril.  
  
2. La present delegació de competències podrà ser revocada en qualsevol moment per l'òrgan delegatori, d'acord amb el que estableix l'article 63.5 de la Llei 5/1983, del Consell.  
3. Queden sense efecte la Resolució de 10 de setembre de 2015, del conseller de Transparència, Responsabilitat Social, Participació i Cooperació, per mitjà de la qual es delega l'exercici de determinades competències en òrgans de la Conselleria (DOGV 7618, 18.09.2015); la Resolució de 30 de setembre de 2015, del conseller de Transparència, Responsabilitat Social, Participació i Cooperació, per la qual es deleguen determinades competències en matèria de personal en òrgans de la Conselleria (DOGV 7629, 0 0 5.10.2015), i totes les resolucions i actes administratius que s'oposen al que estableix aquesta resolució.  
  
Seté. Efectes  
La present resolució de delegació de competències produirà efectes a partir de l'endemà de la publicació en el Diari Oficial de la Generalitat Valenciana.  
Contra el present acte, que posa fi a la via administrativa, els interessats podran interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició davant d'aquest mateix òrgan, en el termini d'un mes, computat en els termes ja referits, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjuí que els interessats puguen interposar qualsevol altre que estimen procedent.  
  
  
València, 23 de gener de 2017.- El conseller de Transparència, Responsabilitat Social, Participació i Cooperació: Manuel Alcaraz Ramos.